# Cydlynydd Rhyngwladol (Gwybodfan Celf y DU)

## Disgrifiad o'r Rôl

|  |  |  |
| --- | --- | --- |
| Graddfa gyflog: |  | B |
| Cyfeirnod: |  | IC2 |
| Tîm: |  | Y Celfyddydau (Celfyddydau Rhyngwladol Cymru) |
| Adrodd i: |  | Swyddog Ewropeaidd |
| Rheoli staff: |  | Dim cyfrifoldeb rheoli staff |
| Lleoliad: |  | Caerdydd |
| Teithio: |  | Achlysurol |

### Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle bo modd o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a lles y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau a chwarae rhan yn y celfyddydau.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

### Am y rôl

Celfyddydau Rhyngwladol Cymru (CRhC) yw asiantaeth ryngwladol Cyngor Celfyddydau Cymru. CRhC yw'r porth rhwng y celfyddydau yng Nghymru a'r byd. Fel melin drafod ar gyfer Cyngor Celfyddydau Cymru a'r celfyddydau yng Nghymru, mae CRhC yn darparu arbenigedd ac arweiniad proffesiynol er mwyn helpu Cyngor Celfyddydau Cymru i ymchwilio, profi a chyflawni ei amcanion rhyngwladol.

Amcanion a phwrpas CRhC yw:

* sicrhau bod artistiaid Cymreig yn ymgysylltu ar lefel ryngwladol
* helpu i ddatblygu a chyfoethogi arferion ac uchelgeisiau artistig
* datblygu cyfleoedd rhyngwladol newydd ar gyfer celfyddydau a diwylliant Cymru
* buddsoddi mewn cydweithredu artistig sy'n ysbrydoli ac yn cysylltu pobl a chymunedau.

Mae'r amcanion ymgysylltu allweddol yn cynnwys:

* sicrhau bod artistiaid Cymreig yn ymgysylltu ar lefel ryngwladol
* helpu i ddatblygu a chyfoethogi arferion ac uchelgeisiau artistig yng Nghymru
* meithrin cyfleoedd rhyngwladol newydd ar gyfer celfyddydau a diwylliant Cymru
* buddsoddi mewn cydweithredu artistig sy'n ysbrydoli ac yn cysylltu pobl a chymunedau.

Mae'r Cydlynydd Rhyngwladol yn cefnogi cyflawniad effeithiol gweithgareddau Celfyddydau Rhyngwladol Cymru, ei brosiectau a'i wasanaethau, a'r rhyngwyneb â gweithgarwch rhyngwladol arall. Mae’n gwneud hyn trwy ddarparu gwasanaeth gweinyddol a chymorth o safon uchel sy'n hwyluso gweithio hyblyg/symudol. Mae hyn yn cynnwys datblygu gwasanaethau gwybodaeth rhyngwladol, cydlynu cysylltiadau, gohebiaeth ac apwyntiadau. Mae'n cynnwys cynllunio, trefnu a gweinyddu cyfarfodydd, achlysuron a chynadleddau mewnol ac allanol, a chwarae rhan wrth gyflawni gwaith cyswllt y rheng flaen â sectorau yng Nghymru ac mewn cyd-destunau rhyngwladol.

Prif ffocws y rôl benodol yma yw darparu gwasanaeth gweinyddol a chymorth o safon uchel ar gyfer Gwybodfan Celf y DU, sef menter arbrofol newydd a fydd yn cynorthwyo symudedd rhyngwladol y celfyddydau. Bydd yn gweithio ochr yn ochr â Swyddog Gwybodfan Celf y DU, partneriaid Gwybodfan Celf y DU a thîm Celfyddydau Rhyngwladol Cymru.

CRhC sy’n arwain prosiect Gwybodfan Celf y DU yn rhan o'r rhwydwaith o Wybodfannau On The Move. Menter beilot i gynorthwyo sector y celfyddydau a gwybodaeth am faterion ymarferol o ran symudedd yw Gwybodfan Celf y DU. CRhC fydd yn arwain cyfnod cyntaf y prosiect ar ran Cyngor Celfyddydau Cymru mewn partneriaeth â Chyngor Celfyddydau Lloegr, Creative Scotland, Cyngor Celfyddydau Gogledd Iwerddon gyda chefnogaeth Tamizdat ac Ysgol y Gyfraith ym Mhrifysgol Caerdydd, a buddsoddiad o Llywodraeth Cymru a Llywodraeth yr Alban.

### Prif gyfrifoldebau

Gweinyddu – rhoi cefnogaeth a chymorth i Wybodfan Celf y DU, i aelodau’r Tîm ac arweinwyr Prosiectau gan gynnwys:

* rheoli dogfennaeth, gohebiaeth, galwadau ffon a negeseuon e-bost, yn unol â Safonau’r Gymraeg
* cynllunio, trefnu a chofnodi cyfarfodydd
* paratoi amserlenni a threfniadau teithio (gan gynnwys teithio rhyngwladol) a rhoi cymorth i wneud hynny
* sicrhau bod cofnodion a ffeiliau'n gywir ac yn gyfoes, a chynorthwyo’r Tîm i gadw cofnodion cyfoes trwy fod yn brif ddefnyddwyr ar SharePoint
* cynllunio, trefnu a chymryd cofnodion mewn cyfarfodydd o randdeiliaid a phartneriaid
* cynnal cronfeydd data, gan gynnwys gwaith sy’n ymwneud â chydymffurfio â'r GDPR, a chynorthwyo gwaith trefnu gweinyddol Gwybodfan Celf y DU.

Cyllid – defnyddio’r system gyllid iPOS i godi archebion prynu, prosesu anfonebau a gosod cyflenwyr newydd ar y system.

Rheoli a gweinyddu dogfennaeth a thaliadau sy'n ymwneud â Gwybodfan Celf y Du a rhaglenni cyllid strategol perthnasol.

Rheoli prosiectau – cynorthwyo yn y broses o gyflawni rhaglenni, prosiectau a thasgau, gan gynnal unrhyw gynlluniau blynyddol neu strategol ar gyfer gweithgareddau rhyngwladol.

Helpu i gyflawni prosiectau, achlysuron neu waith ymchwil.

Helpu i gaffael gwasanaethau.

Cyfathrebu – sicrhau bod gwybodaeth berthnasol yn cael ei pharatoi a'i chyhoeddi'n fewnol ac yn allanol.

Gwybodaeth – helpu Gwybodfan Celf y DU i ledaenu gwybodaeth.

Cyfrannu at y gwaith o baratoi nodiadau briffio a gwybodaeth arbenigol ar faterion Rhyngwladol ar gyfer partneriaid ac arianwyr Gwybodfan Celf y DU.

Rheoli Grantiau – cydlynu’r broses o asesu a monitro rhaglenni cyllido a gydlynir gan Gelfyddydau Rhyngwladol Cymru, gan gynnwys cymryd cofnodion a defnyddio’r System Rheoli Grantiau, gan weithio mewn cysylltiad â’r Gwasanaethau Ariannu’r Celfyddydau.

Digwyddiadau – cynorthwyo â gwaith cynllunio, cydlynu a gweinyddu digwyddiadau, symposia a chynadleddau.

Mynychu achlysuron ar ran Gwybodfan Celf y DU a CRhC ac adrodd nôl i'r tîm.

Rheoli perthnasoedd – sicrhau safon uchel o wasanaeth i gwsmeriaid wrth ymdrin â chleientau, sefydliadau a’r cyhoedd, croesawu gwesteion ac ymwelwyr CRhC pan fo angen.

Cydymffurfiaeth gorfforaethol – dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy'n gyson â'r uchod.

### Gwybodaeth, profiad a nodweddion

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Mae pob aelod o staff felly’n gennad i'r cwmni ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd ac y byddant wedi datblygu sgiliau trefnu da. Felly mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd i'r afael â'r sialensiau a fydd yn eu hwynebu – staff â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Gwybodaeth** | * Gwybodaeth am y celfyddydau yng Nghymru ac ymrwymiad i hyrwyddo celfyddydau o Gymru yn rhyngwladol * Dealltwriaeth dda am brosesau a gweithdrefnau systemau swyddfa * Ymwybyddiaeth o’r cyfrifoldebau sy’n gysylltiedig â chefnogi staff yn effeithlon ac wrth drin gwybodaeth sy’n gyfrinachol, yn sensitif i fusnes, yn ymwneud â’r sefydliad a’r staff | * Dealltwriaeth o’r mecanweithiau ar gyfer annog a datblygu gweithio a chyfnewid rhyngwladol * Gwybodaeth am rwydweithiau a sefydliadau rhyngwladol |
| **Sgiliau** | * Sgiliau TG a sgiliau gweinyddu tra datblygedig * Tystiolaeth o sgiliau trefnu mewn amgylchedd prysur a’r gallu i roi blaenoriaeth gywir i dasgau allweddol * Sgiliau cyfathrebu wrth gyfleu negeseuon drwy blatfformau digidol a rhai TG, dros y ffôn ac yn bersonol * Sgiliau cyflwyno ar gyfer gwaith dogfennu ac eirioli |  |
| **Profiad** | * Profiad perthnasol o ddarparu gwasanaethau gweinyddol a sefydliadol o safon uchel * Profiad o ymchwilio i wybodaeth a chynnig cyngor * Profiad o gefnogi trefnu digwyddiadau * Ymdrin â phobl mewn digwyddiadau, cynadleddau a chyd-destunau grŵp eraill ar lefel sefydliadol |  |
| **Nodweddion** | * Ymrwymiad i gyfleoedd cyfartal ac ymwybyddiaeth ohonynt * Yn gallu drafftio llythyrau, adroddiadau sylfaenol a chofnodion gan amlygu dealltwriaeth o’r cynnwys * Y gallu i weithio ar ei liwt ei hun ac i weithio’n effeithiol dan bwysau * Yn hyderus a threfnus, gyda agwedd hyblyg ac ystwyth at anghenion datblygol tîm Celfyddydau Rhyngwladol Cymru * Yn ymgysylltu mewn cyd-destunau cyhoeddus ac yn hyderus wrth wneud hynny * Y gallu i gyfleu ffeithiau a gwybodaeth sy’n ymwneud â cheisiadau a materion manwl * Y gallu a'r parodrwydd i deithio'n achlysurol ar draws Cymru, y DU a/neu’n rhyngwladol |  |
| **Y Gymraeg** |  | * Rhuglder yn y Gymraeg (ysgrifenedig a llafar), a gwybodaeth ymarferol neu ruglder mewn unrhyw ieithoedd tramor. |